SET พรุ่งนี้ขึ้นต่อ สลับเล่นหุ้นพลังงาน ทยอยขาย Domestic Plays
บล.ซีไอเอ็มบี มองตลาดยังมีโมเมนตัมที่จะปรับตัวขึ้นต่อไปได้ พร้อมให้แนวรับ 1,390-1,395 จุด ส่วนแนวต้าน 1,410-1,415 จุด
9 ก.ย. 2558

นายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ (9 ก.ย.) ปรับตัวขึ้นในทิศทางเดียวกับตลาดหุ้นอื่นในภูมิภาคเอเชียที่ต่างอยู่ในแดนบวกกันทั่วหน้า เช่นเดียวกับดาวโจนส์ฟิวเจอร์ที่ปรับตัวขึ้นมาราว 200 จุด ทั้งนี้มองว่าเป็นการขึ้นมาตอบรับปัจจัยบวกจากจีนที่คาดว่าจะมีมาตรการกระตุ้นเศรษฐกิจรอบใหม่ออกมา ทั้งการใช้จ่ายในโครงสร้างพื้นฐาน, การปฎิรูปต่างๆ ทำให้ตลาดในเอเชียรับอานิสงค์ไปด้วย
ส่วนมาตรการกระตุ้นเศรษฐกิจในประเทศก็มองว่าตลาดน่าจะตอบรับน้อยลงหลังจากที่ได้ขึ้นตอบรับไปมากแล้ว โดยแนะนำให้เริ่มทยอยขายหุ้น Domestic Plays แต่มองว่าหุ้นที่น่าจะเข้าลงทุนเป็นหุ้นในกลุ่มพลังงาน เนื่องจากดูท่าทีแล้วราคาน้ำมันน่าจะดีดกลับได้ และกลุ่มนี้ Underperform ด้วย และยังสามารถลงทุนหุ้นในกลุ่มปิโตรเคมี และหุ้นในกลุ่มวัสดุก่อสร้างบางตัว
แนวโน้มการลงทุนในวันพรุ่งนี้ (10 ก.ย.) มองว่าตลาดยังมีโมเมนตัมที่จะปรับตัวขึ้นต่อไปได้ พร้อมให้แนวรับ 1,390-1,395 จุด ส่วนแนวต้าน 1,410-1,415 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.90 บาท เพิ่มขึ้น 0.15 บาท
PTT ปิดที่ 263.00 บาท เพิ่มขึ้น 3.00 บาท
KTB ปิดที่ 18.30 บาท เพิ่มขึ้น 0.10 บาท
AOT ปิดที่ 287.00 บาท เพิ่มขึ้น 6.00 บาท
KBANK ปิดที่ 184.00 บาท เพิ่มขึ้น 5.00 บาท
 
ที่มา: สำนักข่าวอินโฟเควสท์